- Hibru
- ←
- 9
- →

9
Kpoluc-fale kweline
1 Dodofic molickelu kwesiwec, yogolec mimitengte aibabaine nga yefe-yowaine fawec. Aime kpoluc-fale gbagbacne himongka yawa fawec. Wah 26:1-30; 25:23-40 2 Aime kpoluc-fale kweline molic-molic fawec, yogolec wacine Kweline Gbagbacne. Aime kweline molic-molic iwa hifa domalu gawec, ailu tebo bret feina loicne ngiyelu gawec. 3 Aime kpoluc monic hewacina domawec, nebocina kweline monic fawec, kweline yogo wacine Gbagbacnebenang. Wah 26:31-33 4 Iwa hasoc hoine madicne lobe-lobele alata goldi baicne nga dodoficte katapa domaiboc. Dodoficte katapa yogo goldi lolu bakatackeicne, ailu ilec kwelina hebec goldi baicne mana nosingkolec* Wapongti himong kisiwa mana nosing yogo Israel ngic-ngigac moc yeleme yenge yogo ubiyactesoc sobing ingucne himongkacni kpaduckenoc gaibong. Mana i Hibru yowa ailu fungine yanguc, “Oma wiyac?” lobong ngiyelu gawec. Aronte yasu gidecine weicne nga dodoficte posa-tafe iwa inguchac lobong ngiyelu gawec. Wah 16:33; 25:10-16; 30:1-6; Him 17:8-11; Yef 10:3-5 5 Katapa yogolec feina angelo sosocine ingucne wiyac monic yeke Wapongte hibi-angoc edaliboc kwenggelengnginecti tapaina hedickelu someckelu domalu gaiboc. Wapongti iwa hocne bikicnginengte ameine hegilelu gawec. Aime kpoluc-fale nga wiyac sasawa kwelina fagac ilec yakucmac yowa homacne yanguctiyac mi midacte. Wah 25:18-22
6 Yenge kpoluc-fale silicine inguc balu gabong depec-baba ngic yenge mac kweline molic-molic iwa felu bolengineng balu gaibong. Him 18:2-6 7 Aime depec-baba ngic yengele damong sugucne yedi sugu mac kweline monic iwa hifasoc alecine moniyang sugu felu gawec. Ailu ye moc nalic mi felu gawec, miyac. Ye damengsoc sac balu felu yeicne bikic nga ngic-ngigac yenge bikic fungine mi ngagelu moc kosa balu gaibong, ilec ailu ibu lonogale bafelu gaibong. Dep 16:2-34 8 Aime dameng iwa Tili Asudi yanguc edalicnubagac, Kpoluc-falele aibabaine faemewa Kweline Gbagbacnebenang iwa ngic-ngigacti feningte yefeine monic mi fikelu yegengkedaicte. 9 Ngic-ngigac yanguctiyac gagaing, yenge yogolec sosocine ingucne aigac. Yenge Wapongte kwele-madic nga bikicte hasocte depec bafelu locaigaing, aime yogodi yengele kwele-ngage-ngagengineng sasawa bucbuchac nalic mi suweyeledaicte. Hib 10:1-2 10 Aime bole i nosing misa nolu nga suwe-suwele aibaba fungine fungine i socte bole sugu bacaigaing. Wapongti yefe-yowa i yeleme, yenge i balaibelu gacgubong gaga gbolicne monicte dameng kwesiwec.
Kristo ye depec-baba ngic yengele damong sugucne
11 Aime Kristo ye biyachac kwesilu wiyac sasawa madicne yawa fagac, ilec depec-baba ngic yengele damong sugucne aiwec. Inguc ailu kpoluc-fale monic madicnebenang moledi mi baicne ailu himongkacni wiyac monicti mi baicnedi domawec, i sugucne nga madicne ailu esecne ewali-benangkegac. 12 Kristo ye noning ngicne me bulumaka madecinele sac balu mi fewec, miyac. Ye yeicne sacti dameng moniyang sugu ibu balu kweline gbagbacnebenang, iwa fewec. Felu yeicne sacti fulinonggeng bawec, sac yogodi fafa-sanang faginowagac. 13 Ngic-ngigac yenge Wapongte dongewa wonongkolec aibong depec-baba ngic yenge noning me bulumaka ngicne yengele sac nga bulumaka ngigacne madec mi baicne dacti lobecebame defe aibong, sac nga defe i balu ngic-ngigac wonongnginengkolec yengele feinginang wikebong kpaluwacebalu gawec. Kpaluwacebame motome ngic-ngigac yenge Wapongte dongewa sockapec gbagbacne ailu gaibong. Ilec ailu yanguc ngagedaing, Dep 16:15-16; Hib 10:4; Him 19:9,17-19 14 Kristo ye gaga-sanangte Tili Asuholec domalu yeicne dondonne ailu gagaine Wapongta loyackewec. Yele sacti bulumaka nga sic sacngineng sasawa ewaligac. Yogodi kwele-ngage-ngagenonggeng suweyackeme homacte aibabanonggeng sowacne miyac aime Wapong gagaineholec kwelec kwecnodabelengte. 1Pi 1:18-19
15 Kristo yeicne gagaine loyackelu homalu fulinonggeng balu dodofic esecne yogolec bagewacni bacnubawec. Bacnubame nongileng dodofic esecne yogolec yefe-yowa hegileibeng. Kristo ye dodofic gbolicnele ngic nga Wapong nongileng ngic hewacnonggeng aiwec. Wapongti ngic-ngigac wacnubalu gagac, nongileng gaga-sanangte mole-damoc i banangte Kristodi inguc aiwec. 16 Mole-damocte hibi monic fadaictewa yanguc ainoga, fileine ye homame, yogo mibong yegengkedaicte. 17 Fileine ye gbolicne gaemewa mole-damocte hibi kwelengkeicne i moc fadaicte. Nga fileinedi homadaictewabac, mole-damocte hibi i sanangkedaicte.
18 Ilec ailu dodofic esecne yogo sacti basanangkewec. 19 Aime Mosesdi yefe-yowa sasawa ngic-ngigac milu edocebame motome, bulumaka nga noning ngicne sacngineng balu misaholec lalickelu lama kandangngine sasacne hisop hekengkolec† Hisop yogo yoc monic hekengngine sanangnedi lucmefiyangkolec. Hisop yogo sifecka yoc hekengngina fagac. balu sacka kpomuluckelu yogodi hibi kpadidiweicne ailu ngic-ngigac sasawa feinginang wikeme kpaluwacebalu gawec. 20 Kpaluwacebame yanguc edocebawec,
“Sac yago, yogo dodoficte sac. Ailu ngenge dodofic kwelina ganingte Wapongti edocngebawec.” (Wahikeicne 24:8)
21 Aime Moses ye kpoluc-fale feina nga kwelina ailu hasocte depec lolole wiyac fungine fungine ngiyewec, yogo inguchac sacti sotiyeme sasawa lowacebayackewec. Dep 8:15,19 22 Inguc aime yefe-yowale aibabawa sacti wiyac bame gbagbacne aidaicte, nga sac monic mi wadaictewa bikic hegile-hegile monic mi fikedaicte. Dep 17:11
Kristo ye depec noine
23 Himongka kpoluc-falewa wiyac fagac, yogodi mac gbagbacne honocmengka fagac, yogolec sosocine aigac. Aime yogodi Wapongte dongewa gbagbacne ainogale sacti suwelu gaibong. Aime wiyac noine honocmengka fagac, yogo gbagbacne ainale sac madicne nga feicnebenangti fagac. Hib 8:5; 10:1 24 Kristo ye kpoluc-fale gbagbacne moledi baicne ailu wiyac noine fagac yogolec sosocine aigac, mac iwa mi fewec, miyac. Yedi nongilengte ailu Wapongte dongewa domanale honocmeng noina fewec. 25 Aime depec-baba ngic yengele damong sugucne ye hifasoc sic-sacine balu Kweline Gbagbacnebenang, iwa felu gawec. Aime ye ailu gawec, Kristo ye yogo ingucnehac mi aiwec. Ye dameng bocyac depec banagulu fenogale mi fewec.
26 Kristodi inguc ganogale midecka, ye himong nga sawawa wiyac sasawa molickelu fikeibockacnihac dameng bocyac sacine wame doic ngagedec. Ailu ye inguc mi aiwec, miyac. Ye dameng motonogale aiyemewa himongtowa yagowa dameng moniyang sugu fikelu ngic-ngigac bikicnonggeng baickenale Wapongta yeicne socine mimoctolu lome depecte boleine bayackewec. Hib 10:10 27 Aime ngic-ngigac sasawa dameng moniyang sugu homanangte miwec, ailu lobewa gacgu yowawa domadabelengte. 28 Yogo ingucnehac Kristodi dameng moniyang sugu ngic-ngigac sasawa nongileng bikic baickenogale ailu depecnonggeng aiwec. Ailu lobewa kwesidaicte, iwa bikic baickenale mi kwesidaicte. Dameng iwa ngic-ngigac Kristole wangec gagaing, yengela fikelu bikickacni bacebame wasecne aidaingte.

- Hibru
- ←
- 9
- →

9:1: Wah 26:1-30; 25:23-40

9:3: Wah 26:31-33

*9:4: Wapongti himong kisiwa mana nosing yogo Israel ngic-ngigac moc yeleme yenge yogo ubiyactesoc sobing ingucne himongkacni kpaduckenoc gaibong. Mana i Hibru yowa ailu fungine yanguc, “Oma wiyac?”

9:4: Wah 16:33; 25:10-16; 30:1-6; Him 17:8-11; Yef 10:3-5

9:5: Wah 25:18-22

9:6: Him 18:2-6

9:7: Dep 16:2-34

9:9: Hib 10:1-2

9:13: Dep 16:15-16; Hib 10:4; Him 19:9,17-19

9:14: 1Pi 1:18-19

†9:19: Hisop yogo yoc monic hekengngine sanangnedi lucmefiyangkolec. Hisop yogo sifecka yoc hekengngina fagac.

9:21: Dep 8:15,19

9:22: Dep 17:11

9:23: Hib 8:5; 10:1

9:26: Hib 10:10

© 2010-2013 WBT