- Efesus
- ←
- 2
- →

2
Esecne sowacneholec gaibeng
1 Ngenge esecne Wapongte yefe ewalilu bikickolec ailu asungineng homaicne galu, Kol 1:21; 2:13 2 himongte gagawa nga aleng yengele ngictau balaibeibong. Ailu yakumac yowa wewe ngic gagaing, yengele ngictau yogolec bole balu gagaing. Kol 3:7; Tit 3:3 3 Ngenge nga nonge momochac nongileng esecne yengele alingka galu socnonggengte gagale angac nga ngage-ngage sasawa balaibeibeng. Aime nongileng yenge ingucne Wapongte aalicti witinonggang fewec. Kol 3:6
Wapongti bagboliyecnubalu ngage-ngagesingka locnubawec
4-5 Nongileng Wapongte yefe ewalilu gabeng asunonggeng homawec. Aime Wapongti sifu kwele-sowac sugucnehac ainolelu kwele-angactowa ainolewecte nongileng momoc Kristoholec bacnubalu homackacni bagboliyecnubawec. Aime Wapongti moc bamadicngebawec, yogodi bikicte umackacni bawosaecngebame wasecne aidaingte. Rom 6:13 6-7 Ye Kristo Yesule madicnele ailu kwele-madic ailu yeholec taocnubawec. Ilec dameng lobewa fikeme baba-madictowaine mime yegengkenale Kristo Yesuholec bagboliyecnubalu honocmengka locnubawec. Kol 2:12 8 Yogo yangucte, ngenge Yesu ngagesingkeibongte yedi moc bamadicngebawec, yogodi bikicte umackacni bawosaecngebame wasecne aiibong. Aime Wapong ye ngageboc mi ailu ngage-ngagesingngineng yogo ngelewec, i ngengelacni miyac. 9 Wasecne aiibong, i ngengileng aibabale miyac. Ilec ngic monicti yeicne ngageme wiyac feicne mi aidaic. 1Kor 1:29-31; 2Tim 1:9 10 Nongileng Wapongte mole-hibi ailu Kristo Yesuholec kpatulelu gabeng, Wapongti aibaba madicne esecneyac alingkelu milockenolewec. Ailu yedi aibaba yogo balaibelu ganangte bacnubawec. Tit 2:14
Yesule emewa wetackelu ganoga
11 Ilec ngenge wiyac yago ngagebong fadaic, ngenge esecne Israel yengele alingkacni miyac galu himong-socte alingka inguc gaebongka, Israel ngic yengi soc tofangineng helockeibongte* Soc tofaine, yogo ngic-madec fodingineng mesuinele socine fagac, yogo helockelu gaibong. ngengele yanguc miibong, “Ngenge soc tofangineng mi helockeicne ailu Wapongte alingkacni miyac.” Soc tofaine heloc-heloc yogo ngicti socka moc aiicne. 12 Dameng iwa ngenge Kristo mikac galu Israel ngic yengele alingka taockenogale kpatalangelebong gaibong. Aime Wapongti mimipang sanangnele yowa hefelu Israel ngic-ngigac weduyelewec, ilec lobeina gaibong. Ngenge himong yagowa Wapong mikac gaibong, aime gaga madicne monic fikengeledaicte, yogo mi ngagelu gaibong. Kol 1:21; Rom 9:4 13 Ngenge esecne inguc dalicka gaibong, ailu yanguctiyac Kristo Yesuholec kpatulelu gagabiyeng. Aime Kristole sacti sotiyeme Wapongte emewa kwesilu gagabiyeng. Kol 1:20
Yesudi ngaba baickeme aling moniyang sugu aiibeng
14 Kristo ye yeuctihac kwele-moniyang ainolewec. Nonge Israel aling nga ngenge Israel alingkacni miyac, hewacnonggang ngabadi aka fawec, i yedi heuckelu baickeme miyac aiwec. Ailu ye yeicneholec kpatulecnubame habu moniyang aiibeng. 1Kor 12:13 15 Yesudi himong-socine homacka lowec idi Mosesle yefe-yowale kwelina yowa fagac, yogo noine mikac aiwec. Inguc aime ngenge nga nonge momochac ngic gbolicne moniyang fikebeng kwele-moniyang fikewec. Kol 2:14 16 Ye habu yaeckang ngabaholec fouckelu gaebengka malicpongka homalu domawec, yogodi nongileng kpatulecnubame ngaba miyac aime soc moniyang aibeng, Wapongta kpatulecnubalu locnubame yeholec kwele-moniyang aiibeng. Sek 9:10; Kol 1:20,22 17 Yedi kwesilu ngenge dalicka nga nonge bangkacna momochac emeina ganangte kwele-moniyangte yowa madicne milu edocnubame ngageibeng. Yes 57:19 18 Asu moniyangti bacnubame ngenge nga nonge kpatulelu Mamacte emewa nalic hikelu domanoga.
Wapongte mac
19 Ilec dameng yanguctiyac Israel yengele alingkacni miyac, ngenge kwilic mi gagaing. Ngenge ngic-ngigac Wapongte bingec yengeholec kpatulelu mac fileine aiibong. Ailu yanguctiyac Wapongte alingfocine gagaing. Efs 3:6 20 Ngenge nongeholec Wapongte mac bacngebaicne. Kristo Yesu yeuctihac posa-bosing sanangne aigac. Aime salecebaicne nga Wapongte siduc mimi yenge mac i bosing ingucne kwesingkelu Yesuholec domagaing. 1Kor 3:11 21 Yele ailu nongileng sasawadi yele feiwa mac i taockeme taoc felu Sugucnele ibu-kuluc gbagbacne fikelu sugulegabeleng. 1Kor 3:16 22 Ngenge inguchac yela basugulecngebalu taocngebame ngenge Wapongte mac fikebong Asudi kwelenginang gagac. 1Pi 2:5

- Efesus
- ←
- 2
- →

2:1: Kol 1:21; 2:13

2:2: Kol 3:7; Tit 3:3

2:3: Kol 3:6

2:4-5: Rom 6:13

2:6-7: Kol 2:12

2:9: 1Kor 1:29-31; 2Tim 1:9

2:10: Tit 2:14

*2:11: Soc tofaine, yogo ngic-madec fodingineng mesuinele socine fagac, yogo helockelu gaibong.

2:12: Kol 1:21; Rom 9:4

2:13: Kol 1:20

2:14: 1Kor 12:13

2:15: Kol 2:14

2:16: Sek 9:10; Kol 1:20,22

2:17: Yes 57:19

2:19: Efs 3:6

2:20: 1Kor 3:11

2:21: 1Kor 3:16

2:22: 1Pi 2:5

© 2010-2013 WBT