- Mataio
- ←
- 15
- →

15
Oma yowa balaibenoga?
Mrk 7:1-23
1 Aime Mosesle yefe-yowale wewedu ngic nga Farisaio yenge Yerusalemkocni Yesula kwesilu miibong, 2 “Mic-tengtengfocgone yenge omale fung-fungfocnonggeng nga ngesa-ngambofocnonggeng yengele yefe-yowa hegilelu molengineng mi suwelu nosing banoc aicaigaing?”
3 Inguc mibong Yesudi yanguc miwec, “Ngenge omale ngengileng yefe-yowangineng balaibelu Wapongte ung-yowa hegilecaigaing? 4 Wapongti yanguc migac,
‘Ga nenggac-mamackecgone alang bayetedamec.’ Aime ‘Monic ye nenggacine me mamacinele yowa milu suledaictewa, ye webong homadaic.’ (Wahikeicne 20:12; 21:17; Depec-babale bole 20:9; Yefe-yowa 5:16)
5 Ngengebac yanguc micaigaing, ‘Monicti nenggacine me mamacine edolu yanguc midaicte, “Na wiyac gocne ngetenogale ngagelu miiba, i biyac Wapongte ibule bingec migabac.” ’ 6 Ye inguc milu nenggac-mamackecine alang mi bayetedaicte. Inguc ailu ngenge yefe-yowangineng balaibebong Wapongte yowa yogo someckeyackegac. 7 Kwesac-ngic, ngengele hocne Asudi siduc mimi Yesaiya edome yowa noinebenang yanguc miwec,
8 ‘Ngic-habu yago yenge micti sugu bacnugaing, nga kwelenginengtibac nala dalicnehac fagac. 9 Aime yenge ngic-ngigac weduyelecaigaing, yogo ngicte yefe-yowa sugu edocebalu weduyelecaigaing, ailu moc afenubong nganibe noine mikac aicaigac.’ ” (Yesaiya 29:13)
10 Aime Yesudi ngic-ngigac wacebame kwesibong yowa yanguc milu edocebawec, “Ngenge hedec kwelu ngage-motodaing. 11 Micka yefe wiyac haugac, yogodi ngic kwelewa haume wonongkolec nalic mi aidaicte, miyac. Nga wiyac kwelenonggangkocni micka yefe ofecaigac, yogodi hocne ngic kwelewa haume wonongkolec aidaicte.” Mat 12:34
12 Aime mic-tengtengfocine yengi yela kwesilu edolu miibong, “Farisaio yenge yowa i ngagelu yowa heesicne migaing, ga yogo ngagegic, me?”
13 Inguc edobong yedi Farisaiole yanguc miwec, “Honocmeng Mamacnedi woc-wiyac monic mi duwewec, i godocine fuluckedaicte. 14 Ilec ngenge hegilecebadaing. Yenge yengung donge-pisic ailu donge-pisic yengele feicne gagaing. Aime donge-pisic monicti donge-pisic agoine mengockeme yekilec bucnahac longka hehomacepadaicte.” Luk 6:39; Rom 2:19
15 Mime Pitadi yanguc uwacnowec, “Yowa nangengngine holelu migic ilec fungine miyengka ngagenang.”
16 Inguc mime Yesudi yanguc milu edowec, “Ngenge ngage-ngage-motocngineng mikac ingucne gagaing, me? 17 Wiyac micka yefe haucaigac, i sasawadi gobenginang haulu ha ailu hamacka haudaicte. Ngenge yogo mi ngage-motogaing, me? 18 Nga wiyac micka yefe ofecaigac, i kwelewacni ofeme ngic kwele wonongkolec aidaicte. 19 Kwelewacni wiyac yangucnedi ofecaigac, ngage-ngage sowacne, nga ngic we-we, ailu kaiselo aibaba, nga kaiselo aibaba gocne fulune mi aiaiine, ailu hise aibaba, nga kwesac-yowawa loceba-loceba, ailu misulec aibaba. 20 Aibaba yogodi ngic kwelewa wonongkolec aidaicte. Aime ngenge molengineng mi suwelu nosing moc nodaingte, aibaba yogodi ngic kwelewa wonongkolec nalic mi aidaicte.”
Kenan ngigac monic
Mrk 7:24-30
21 Yesu ye Genesaret himong hegilelu Tair nga Saidon himong, iwa hikewec. 22 Hikeemewa iwacni Kenan yengele alingkacni* Kenan aling yenge Israel yengele alingkacni miyac. ngigac monicti kwesilu Yesu wacke-wasic aicnolu micnowec, “Sugucne, Dawidile fikesaweckacni, ga nale kwelegone sowalena, alengti adune basowalecaigac.”
23 Mime Yesudi yele yowa ameine monic mi bafaliyecnome mic-tengtengfocine yengi kwesilu kpafengkelu yanguc miibong, “Ngigac ye lobenonggang homacnehac wackegacte saleengka hikena.”
24 Inguc micnobong yedi yowa yanguc bafaliyewec, “Na Israel alingkacni lama sangkeicne gagaing, yengele ailu salecnume waiba.” Mat 10:6
25 Aime ngigac i kwesilu Yesu ketadi holecnolu miwec, “Sugucne, ga baficnunong.”
26 Inguc mime yanguc edowec, “Adu-madec yengele nosing ewalicebalu hoda yengela wikenoga,† Adu-madec yenge Israel aling ingucne, nga Israel aling yenge Israel alingkacni miyac yengele hoda ingucne wacebaibong. i mi madickedaicte.”
27 Inguc mime ngigac yedi sanangnehac miwec, “Sugucnene, i nalic migic, aime hoda yengebac filefocngineng yengi nosing nobong kapucine tebo bageina wame i sugu nocaigaing.”
28 Inguc mime Yesudi bafaliyelu ngigac i yanguc edowec, “Ngigac, ngage-ngagesinggone yogo feicnebenang. Ngage-ngagegona ngagesigic, i hocne fikegelena.” Inguc mime dameng iwahac aduine madickewec.
Ngic-ngigac homacne bamadicebawec
29 Aime Yesu ye mac-himong, i hegilelu Galili lifuc mecina hikelu kupicka felu iwa ngiyewec. 30 Ngiyeme ngic-ngigac habutowa sugucnebenangti kwesilu huckolec ngic-ngigac, hige-sowac nga pulingine ailu donge-pisic nga yowangineng mikac ailu ngic-ngigac homacne yela ingucnehac bacebalu kwesiibong. Kwesilu Yesule emewa locebabong yedi bamadicebawec. 31 Bamadicebame ngic-ngigac yowangineng mikac, yenge yowa miibong nga pulingine yenge madickeibong, ailu hige-sowac yenge lec-welec aiibong nga donge-pisic yenge donge hilaibong. Inguc aibong ngic-ngigac yenge i nganilu kwatackelu Israel yengele Wapong afeeibong. Mrk 7:37
Ngic 4 taosen nosing gumecebaibong
Mrk 8:1-10
32 Aime Yesudi mic-tengtengfocine wacebame welebong yanguc edocebawec, “Ngic-ngigac habutowa yago yenge nosingngineng mikac hadeng habackang biyac naholec gaebongka yengele kwelene sowalegac. Yenge yefe hikegacgu nosingte homalu donge lolic aiyeledaickale nalic mi salecebadacte.” Mat 14:14
33 Inguc mime mic-tengtengfocine yengi bafaliyelu yanguc edoibong, “Nongileng mac yago himong kisiwa gagabeleng, gacgu nosing wenuwacni baebengka ngic-ngigac habutowa sugucne yago andongineng aidaicte, me?”
34 Inguc mibong Yesudi yanguc uwayelewec, “Ngenge bret edomeng balu gagaing?”
Uwayeleme miibong, “Bret 7 nga misa-sic gogoc kpisicne gocne.”
35 Mibong Yesudi ngic-ngigac habutowa himongka wangiyeningte milu edocebawec. 36 Edocebame walu ngiyebong ye bret nga misa-sic balu Wapongta kwele-madic milu badulu mic-tengtengfocine yeleme yengi botoc balu ngic-ngigac habutowa yelebong noibong. 37 Yenge i nolu andoebame nogebec aiyackebong nosing tofaine notiwa aibong ngiyewec, i balu kpaduckebong haulu damba 7 wakewec. 38 Aime nosing noibong, ngic yogo yengele dzalengineng 4 taosen, nga ngigac adu-madec noibong yengele dzalengineng i mi wafeibong. 39 Aime Yesu ye ngic-ngigac habutowa salecebame hikebong ye wagewa felu Magadan himongka hikewec.

- Mataio
- ←
- 15
- →

15:11: Mat 12:34

15:14: Luk 6:39; Rom 2:19

*15:22: Kenan aling yenge Israel yengele alingkacni miyac.

15:24: Mat 10:6

†15:26: Adu-madec yenge Israel aling ingucne, nga Israel aling yenge Israel alingkacni miyac yengele hoda ingucne wacebaibong.

15:31: Mrk 7:37

15:32: Mat 14:14

© 2010-2013 WBT