- Luka
- ←
- 19
- →

19
Sakiasdi Yesu nganinogale aiwec
1 Yesu Yeriko falockelu leemewa 2 takes-baba ngic yengele micne monic moneng-mafatowaineholec, wacine Sakias, ye iwahac gawec. 3 Yedi Yesu ye ngic weningucne milu nganinogale ngagewec. Ailu ye ngic bangkacnele ailu, ngic-ngigac homacne yengele kebangka domalu Yesu nalic mi nganiwec. 4 Inguc aime Yesudi yefe lenogale lewec, ye ngic-ngigac yengele hewackacni iwa molickelu gasacke lelu fik yoc monic domawec, yogolec witina felu donge hilalu ngiyewec.
5 Ngiyeme, Yesudi iwa lekwesilu dongeine hilame feme edowec, “Sakias, na yakumac macgona fulu ngiyedacte, inguc ngagegabac, ga biyac wanong.” 6 Inguc mime Sakiasdi yockacni biyac-biyac walu Yesu kwele-madicka hobalu mengockeme macina hikeiboc.
7 Hikeboc ngic-ngigac sasawa yenge yogo nganilu ngagebong nalic mi aime miibong, “Yesu bikic-baba ngic yele macka omale hikegac?”* Luk 15:2
8 Inguc mibong Sakiasdi iwahac domalu Sugucnele miwec, “Sugucne ngagenong, mafane balu gagabac, yogolec nebocine ngic-ngigac waweweine yeledacte, nga gocne kwesac aiyelelu wiyac baiba, yengele ameine alec 4 balu hatacmac yeledacte.”* Wah 22:1; Him 5:6-7
9 Inguc mime Yesudi yanguc miwec, “Wapongti yakumac mac kweline yagolec filefocine bikicngineng baickeme wasecne aigaing. Ngic yago ye inguchac Abrahamte fikesaweckacni.* Sale 16:31; Luk 13:16 10 Yogo yangucte, Ngicte Madec ye ngic-ngigac sangkeicne basacebalu kpaducebadaicte ailu bikicngineng baickenale wawec.”* Luk 15:4; Yoh 3:17; 1Tim 1:15
Kwelec kwekwe ngic 10 moneng baibong, ilec nangeng yowa
Mat 25:14-30
11 Ye inguc milu hike Yerusalem taon bangkaleme, ilec yenge yanguc ngageibong, “Wapongte ngani-damong yogo dongenonggang benang biyac yegengkedaicte.”
Inguc ngageibongte ailu Yesudi yowa nangengngine monic holelu taockelu yanguc edocebawec, 12 “Ngic monicti ngic sugucnele alingkacni fikelu, yedi yanguc ngagedaicte, ‘Na himong dalicka hikebe, yengi ngictau wac nelebong hefaliyelu himong yagolec ngictau aidacte.’ 13 Aime ye hikenogale milu kwelec kwekwefocine 10 wacebalu moneng 10 wacine mina botoc balu filesoc filesoc yelelu midaicte, ‘Na hikeebewa ngenge moneng yagodi lanagulu moneng bole babong kwesilu noine nganidac.’* Mina moniyang yogo hadeng 100te bole-fuli.
14 “Nga ngic yele mac moniyangfocine, yengibac ye kweledi wikeibong. Inguc aime ye hikelu ngic gocne yanguc milu edocebalu salecebame hikeibong, ‘Yedi nongele ngictau ganale angac mi ngagegabeleng.’
15 “Aime ye iwa game yengi ngictau wac lacnobong gacgu hatacmac hefaliyelu himongngina kwesiwec. Kwesilu kwelec kwekwefocine moneng yelewec, yogo noine wenuc basuguleibong, yogo ngagenale wacebawec.
16 “Wacebame kwelec kwekwe molic-molic yedi welelu miwec, ‘Sugucne, na moneng neleing, yogo basugulelu moneng 10 hatacmac bafuwaiba.’
17 “Inguc mime ngictaudi yanguc miwec, ‘Ga kwelec kwekwe madicne ailu bole madicne baing. Ga yowa miiba, balaibelu wiyac kpisicne madicne damongkeingte taon 10 damongebanogale bole-yowa nga kuc gelegabac.’* Luk 16:10
18 “Aime kwelec kwekwe lobe, yedi kwesilu miwec, ‘Sugucne, moneng neleing, yogolec moneng 5lesoc hatacmac basuguleiba.’
19 “Inguc mime ngictaudi miwec, ‘Ga taon 5 yogolec damong locgugabac.’
20 “Aime kwelec kwekwe monicti welelu miwec, ‘Sugucne, monenggone yago kpoluc kwelina sangkebe ngiyewec, yago nganic. 21 Ga ngic dacine ailu gocne kpakpaduc bolele moneng lobong sifu yengelacni bacaigic. Nga gocne bolewa hole-duwec aibong sifu yengelacni noine kpaduckecaigic, ilec gale hangocnume inguc aiiba.’
22 “Inguc mime ngictaudi miwec, ‘Ga kwelec kwekwe sowacne benang, yowagone bafaliyebe yogodi hicgudaicte. Na ngic dacine ailu kpakpaduc bolele moneng mi lolu sifu bacaigabac. Nga bolewa hole-duwec mi ailu sifu noine kpaduckecaigabac, yogo biyac ngagegic. 23 Aime ga omale monengne yago moneng bengka mi loing? Inguc aidengka hefaliyelu monengne yogo nebocineholec badaba.’
24 “Inguc milu ngic-ngigac gocne iwahac domaibong, yengele yanguc miwec, ‘Ngenge moneng yogo ewalilu kwelec kwekwe monengngine 10 facnogac, ye lacnoning.’
25 “Inguc mime yengi miibong, ‘Sugucne, ye monengngine 10 biyac fagac.’
26 “Inguc mibong yanguc bafaliyeyelewec, ‘Ngic monic wiyac gocne facnogac, ye wiyac hatacmac lacnodaingte nga monic ye wiyac monic mi facnogac, ye wiyac fagac, yogo ingucneyac ewalidaingte, yogo edocngebagabac.* Mat 13:12; Luk 8:18 27 Aime ngabafocne yago yenge nani ngictaungineng galu damongebanogale takicebawec, ngenge ngic yogo yawa baceba kwesilu dongena wehomacebaning.’ ”
Yesudi ngictau ingucne ailu Yerusalem fewec
Mat 21:1-11; Mrk 11:1-11; Yoh 12:12-19
28 Yesu yowa inguc mime motome ye molickelu Yerusalem fewec. 29 Felu kupic wacine Oliwa, yogolec emewa kwesilu Betfage nga Betani mac-himong bangkalelu mic-tengteng yaeckang, yanguc milu salecepawec, 30 “Ngeke dondonne hikelu mac-himong yefe molic-molicka ngiyegac, iwa felu donggi madecine monic ngicti witina mi ngiyeicne, yogo witickebong domagac. Domame ngeke i bafuwalu witic lukelu balu yawa welenic. 31 Aime monicti midaicte, ‘Ngeke omale donggi madecine lukegabiyec?’ Inguc uwangeteme ngeke yanguc midabiyec, ‘Sugucne ye yogodi bole banale migac.’ ”
32 Yesudi inguc milu ngic salecepame hikelu ye miwec, yogo sasawa bafuwaiboc. 33 Bafuwalu donggi madecine lukeboc filefocinedi uwayeteibong, “Ngeke omale donggi madecine lukegabiyec?”
34 Inguc mibong yeki miiboc, “Sugucne ye yogodi bole banale migac.”
35 Inguc milu yeke donggi madecine yogo Yesula balu hikeiboc. Ailu Yesudi felu ngiyenale yeke ngakpinginec dalicne hemoctolu donggi madecinele witina weasickelu Yesu fenale bafickeiboc. 36 Bafickeboc ye felu ngiyeme hikeemewa, iwa ngic-ngigac yenge ngakpi dalengineng hemoctolu yefeina lumackeibong.
37 Aime Yerusalem emeina Oliwa kupicte yefe hau domagac, iwa yele mic-tengtengfocine habu sugucne yenge pasi nganilu gaibongte ailu kwele-madic ngagelu beliyelu uc sugucneholec Wapong mimadickelu yanguc miibong,
38 “Ngictau Sugucnele wacka welegac, ye yambungineholec. Honocmengka kwele-efec fame sawawa wilini wac feicne fadaic.”* Luk 2:14 (Miti Gee 118:26)
39 Wackelu mitengkebong Farisaio gocne habu yengele kebangka domaibong, yengi Yesule miibong, “Wewedu, ga mic-tengtengfocgone miyeleengka waickening.”
40 Inguc mibong Yesudi yanguc bafaliyeyelewec, “Yenge waickebong posa yengi aukwedaingte, yogo edocngebagabac.”
41 Yesu Yerusalem bangkalelu taon yogo nganilu ngic-ngigac yengele hiyalu 42 yanguc miwec, “Ngenge yangucteyac kwele-mogungkolec ganingte yefe ngani-motobong madickedaicka. Aime yefebac yakumac sangke-sangke fame dongenginang mi yegengkedaicte. 43 Ngengele damengngineng monic weledaicte, iwa ngabafocngineng yenge neboc nga neboc wabungngebalu himong heuckelu habuwebong feme igocngebadaingte. 44 Igocngebalu yengi basowalecngebadaingte, adu-madecfocngineng ngengele kebangka gagabiyeng, yenge wehomacebayackebong himongka fadaingte. Ailu ngengele kwelina posa monic hegilebong monicti monicte witiwa mi ngiyedaicte, i Wapongti weleyec, ngenge yogo mi ngani-motogaing.”* Luk 21:6
Yesudi Ibu-kulucka wiyac salebong yebicebawec
Mat 21:12-17; Mrk 11:15-19; Yoh 2:13-22
45 Ailu Yesudi Ibu-kulucte oda kwelina felu ngic-ngigac yengi wiyac salelu fuli balu gabong, yenge yebicebalu 46 yanguc edocebawec, “Yowa yanguc kwelengkeicne fagac,
‘Na Ibu-kulucne yagodi mimilocte mac aidaic.’ (Yesaiya 56:7)
Aime ngengibac mac yogo bafaliyebong,
‘Hise-baba yengele sangke-sangke mac aigac.’ ” (Yeremiya 7:11)
47 Aime Yesudi hadengsoc Ibu-kulucka wewedu bole baemewa depec-baba ngic micne nga Wapongte yefe-yowale wewedu ngic ailu habu yengele micnefocngineng yenge Yesu wehomanogale aibibiyelu gaibong.* Luk 21:37 48 Aime ngic-ngigac yenge yele yowa ngagepangkelu gaibong nga yowaine monic hegileningte mi ngageibong. Yogolec ailu ngaba yenge ye baickeningte yefe monic mi bafuwaibong.

- Luka
- ←
- 19
- →

*19:7: Luk 15:2

*19:8: Wah 22:1; Him 5:6-7

*19:9: Sale 16:31; Luk 13:16

*19:10: Luk 15:4; Yoh 3:17; 1Tim 1:15

*19:13: Mina moniyang yogo hadeng 100te bole-fuli.

*19:17: Luk 16:10

*19:26: Mat 13:12; Luk 8:18

*19:38: Luk 2:14

*19:44: Luk 21:6

*19:47: Luk 21:37

© 2010-2013 WBT