- Mataio
- ←
- 8
- →

8
Ngic waic-sanangkolec
Mrk 1:40-44; Luk 5:12-14
1 Yesu kupic hegilelu wame ngic-ngigac habutowa sugucnebenangti ye balaibeibong. 2 Balaibelu wabong ngic monic waic-sanangkolecti kwesilu ketadi holecnolu miwec, “Sugucne, ga ngageng nalic aime na bamadicnung gbagbackedacka, me?”* Monic waic-sanangkolec, ye socine wonongkolec milu gaibong. Wonongkolec yenge depec nalic mi lobedaingte. Ngic homacnedi huc ingucne gacgu badaingkale, waic-sanangkolec yenge taon lobeina gaibong. Yogo Mosesle yefe-yowawa kwelengkeicne fagac.
3 Inguc mime Yesudi moleine sungkelu ngic bauwalu yanguc edowec, “Ga madickecte ngagegabac.” Inguc mime iwahac socine madickeme hucine miyac aiwec. 4 Aime Yesudi yanguc edolu mimackewec, “Ga socgona pasi fikegac, ilec ngic monic mi edodamec. Ga depec-baba ngic yela hikelu socgone edalidamec. Edaliengka Mosesdi depecte miwec, i balaibelu yogolec silicina loengka yenge depecgone i nganilu ngage-motodaingte.” Dep 14:1-32; Mat 9:30; Luk 17:14
Hudu-baba ngic micne
Luk 7:1-10
5 Aime Yesu Kapeneam taonka feme Roma yengele hudu-baba ngic micne monicti kwesilu Yesudi bafickenale dogbac aicnolu yanguc miwec,† Hudu-baba ngic micne yogo yele bagewa hudu-baba ngic 100 ingucne gaibong. Yenge Roma himongkacni kwesiibong. 6 “Sugucnene, bole-madecne ye hige-moleine homaicne ailu ye macka doic ngagelu falu gagac.”
7 Inguc mime Yesudi yanguc edowec, “Na nalic fulu bamadickedacte.”
8 Inguc mime hudu-baba ngic micnedi yowa bafaliyelu yanguc micnowec, “Sugucnene, na oma madicnele macne kwelina fudamecte. Ga yowadi sugu miyengka bole-madecne madickena. 9 I yangucte, na ngic tapilinginengkolec yengele bagewa gagabac. Aime nale bagewa hudu-baba ngicfocne gagabiyeng. Yengelacni monicte ‘hikec’ mibe ye hikedaicte. Nga yengelacni monicte ‘welec’ mibe ye weledaicte. Nga kwelec kwekwe ngicte ‘bole i banong’ mibe ye yogo badaicte. Na ngagegabac, ga tapiligoneholec gagic.”
10 Inguc mime Yesu ye yogo ngagelu kwatackewec, ailu ngic-ngigac balaibeibong, yenge yanguc edocebawec, “Foinac, Israel himongka ngic-ngigac ngage-ngagesingngineng sanangne yangucne monic mi nganiibawa, ngic yago yele nganigabac. 11 Ilec yanguc edocngebabe, ngic homacnedi wenac ofe-ofeinacni nga wenac hau-hauinacni kwesilu Abraham nga Aisak ailu Yakobo yengeholec honocmengte ngani-damongka yenge momoc ngiyelu noba-nosing nodaingte. Luk 13:29 12 Aime Wapongti molic-molic yeicne ngani-damongte aling yogo Israel aling yengele miwec, yengebac lobewa dacka wikecebabong haudaingte. Haulu iwa hiyalu micngineng hisalangkelu gadaingte.” Mat 22:13; 25:30; Luk 13:28
13 Inguc milu hudu-baba ngic micne yanguc edowec, “Ga hikenong, ngagesingkegic, i noine fikegeledaicte.” Aime hadeng dameng iwahac bole-madecine hige-moleine homaicne madickewec.
Pita sefengngine
Mrk 1:29-31; Luk 4:38-39
14 Aime Yesu ye Pitale macka felu Pita sefengngine soc-dac aicnome fame nganiwec. 15 Nganilu moleina balu oiyame sefengngine hucine miyac aime fangkelu ngani-damong aiyelewec.
Ngic-ngigac homacne bamadicebawec
Mrk 1:32-34; Luk 4:40-41
16 Aweleme iwahac ngic-ngigac alengkolec homacne Yesula bacebalu kwesiibong. Kwesibong, yedi yowa milu aleng yebicebalu huckolec sasawa bamadicebawec. 17 Siduc mimi Yesaiyadi esecne yanguc miwec,
“Yedi nongileng huc sasawa baickeme madickeibeng.” (Yesaiya 53:4)
Iwa noine fikewec.
Yesu balaibenoga
Luk 9:57-60
18 Ngic-ngigac habutowadi Yesu hewalingkelu domabong ye yogo nganicebalu mic-tengtengfocine yanguc edocebawec, “Nongileng lifuc nebocina hikenang.” 19 Inguc miyemewa Mosesle yefe-yowale wewedu ngic monicti kwesilu yanguc edowec, “Wewedu, ga iwa me iwa hikedamectesoc na balaibecgulu gaholec hikenogale ngagegabac.”
20 Inguc mime Yesudi yanguc miwec, “Kate-hoda yenge himong kwelina mac fafanginengkolec, nga sawawa nango yenge selengnginengkolec, nga Ngicte Madec ye mac fafaine mikac, inguc gacaigac.” 2Kor 8:9
21 Mime mic-tengtengfocine yengelacni monicti yanguc miwec, “Sugucne, ngageneleengka hikelu mamacne homame longkelubac ga balaibecgudacte.” 1Ngt 19:20
22 Inguc mime Yesudi yanguc miwec, “Ga homaicne hegilecebaengka yenge yengungtiyac longnaguning. Nga ga wele na balaibecnuc.”
Gbelongti yowa ngagewec
Mrk 4:36-41; Luk 8:22-25
23 Yesu wagewa feme mic-tengtengfocine yenge momoc wagewa felu hikeibong. 24 Hikeebongka gbelong tapiliineholec weme dibongti wage kwelina haunogale aiwec, aime dameng iwa Yesu ye gung fawec. Mige 4:8 25 Fame mic-tengtengfocine yenge Yesula lelu yeuckelu miibong, “Sugucne, nonge haulu homadabelengkale baficnubac!”
26 Inguc mibong yedi yanguc edocebawec, “Ngenge ngage-ngagesingngineng kpisicnemac fagac, ngenge hangoc mi aining.” Inguc milu gbelong nga lifuc yowa miyeteme gbelong miyac aime lifuc ye kalong kwelu moc fawec. Mat 14:31; Mige 89:9
27 Fame ngic yenge kwatackelu uwanaguibong, “Ye oma ngic, aime gbelong nga misa lifuc yeke yele yowa ngagegabiyec?”
Ngic yaeckang yekele aleng
Mrk 5:1-17; Luk 8:26-37
28 Aime yenge lifuc nebocina Gadara ngic, yengele himongka hike sulumebong ngic yaeckang alengngineckolec dongesiwacni kwesiiboc. Yeke odolecaigaic, ilec ailu ngic-ngigac yenge inguc yefe mi hikelu gaibong. 29 Aime yeke iwa domalu aukwelu yanguc miiboc, “Wapongte Madec, nongela oma wiyac ainogale kwesigic? Damengnonggeng mi weleemewa ga doicka mi locnubadamec.” Mrk 1:24; Luk 4:41
30 Aime ediyec neboc bec-habu sugucne monic yenge sulukwelu gaebongka 31 aleng yengi yanguc milu Yesu dogbac aicnolu miibong, “Ga yebicnubanogale milu, bec-habu yengela salecnubang hikedabeleng.”
32 Inguc mibong yedi yanguc edocebawec, “Ngenge baickelu iwa hikening.” Mime yenge baicke ofelu bec-habu yengela hauibong. Haubong bec yenge sasawadi fegengkacni gasackelu lifucka haulu misa nolu homayackeibong. 33 Homabong bec-damong yenge i nganilu hangoc hike taonka galu pasi fikewec ilec siduc sasawa milu edocebaibong. Ailu ngic alengkolec yekela pasi fikewec, ilec siduc momocyac edocebaibong. 34 Edocebabong taon yogolec ngic-ngigac sasawadi Yesu nganinogale hike nganilu foloineholec edolu miibong, “Ga nongele mac-himong yago hegilelu biyac hikec.”

- Mataio
- ←
- 8
- →

*8:2: Monic waic-sanangkolec, ye socine wonongkolec milu gaibong. Wonongkolec yenge depec nalic mi lobedaingte. Ngic homacnedi huc ingucne gacgu badaingkale, waic-sanangkolec yenge taon lobeina gaibong. Yogo Mosesle yefe-yowawa kwelengkeicne fagac.

8:4: Dep 14:1-32; Mat 9:30; Luk 17:14

†8:5: Hudu-baba ngic micne yogo yele bagewa hudu-baba ngic 100 ingucne gaibong. Yenge Roma himongkacni kwesiibong.

8:11: Luk 13:29

8:12: Mat 22:13; 25:30; Luk 13:28

8:20: 2Kor 8:9

8:21: 1Ngt 19:20

8:24: Mige 4:8

8:26: Mat 14:31; Mige 89:9

8:29: Mrk 1:24; Luk 4:41

© 2010-2013 WBT